เพื่อนผมเดินทางกลับจากเชียงใหม่วันที่ 1 เวลาบ่ายโมง กลับมาถึงนครปฐมเกือบตี 1 ระหว่างทางไม่เป็นอะไรเลย แต่พอจะถึงบ้าน แวะกินข้าวกัน เพื่อนผู้หญิงผมสองคนอ้วก อีกคนพะอืดพะอม ผ่านไปสองวัน เพื่อนที่แค่พะอืดพะอมกลับมาอ้วกสองวันติด ไม่มีแรง แต่ผมคนขับไม่เป็นไรเลย อยากจะสอบถามว่าอาการเมารถมันเกินขึ้นได้หลังจากผ่านการนั่งรถไปแล้ว 1-2 วันได้มั้ยครับ หรือเป็นโรคอื่นๆ
สวัสดีค่ะ อาการพะอืดพะอม อาเจียน อาจเกิดจาก1. อาหารเป็นพิษ ซึ่งอาจมีอาการปวดท้อง ท้องเสียร่วมด้วย2. การมีกระเพาะอาหารอักเสบ มีแผลในกระเพาะอาหาร กรดไหลย้อน แต่จะมีอาการอื่นๆ ร่วมอีก เช่น ปวดจุกแน่นลิ้นปี่ หรือแสบร้อนกลางอก เรอเปรี้ยว ระคายเคืองคอ เป็นต้น3. ผลข้างเคียงการทานยาบางชนิด เช่น ยาคุมกำเนิด ยาปฏิชีวนะ เป็นต้น4. การดื่มเครื่องดื่มที่มีแอลกอฮอล์ หรือชา กาแฟมากไป5. มีความเครียด วิตกกังวล นอนไม่หลับ6. หากเป็นผู้หญิง ก็อาจเกิดจากการตั้งครรภ์ได้สำหรับอาการเมารถ เมาเรือ อาการก็จะต้องเกิดขณะที่นั่งรถนั่งเรือ และเมื่อไม่ได้นั่งรถแล้ว อาการก็จะค่อยๆ ดีขึ้นใน 1-2 วันค่ะ ดังนั้น หากขณะที่นั่งรถอยู่ ไม่ได้มีอาการอะไร แต่ผ่านไป 1-2 วัน แล้วจึงเริ่มมามีอาการ จึงไม่ได้ถือว่าเป็นอาการของการเมารถค่ะ แต่อาจเกิดจากสาเหตุต่างๆ ดังกล่าวไป ทั้งนี้ หากมีอาการพร้อมกัน 2 คน โดยมีการทานอาหารที่ร้านเดียวกัน ก็น่าจะเกิดจากอาการเป็นพิษได้มากที่สุดค่ะในเบื้องต้น หากยังคงมีอาการ ควรดื่มน้ำเปล่ามากๆ เพื่อป้องกันการเกิดภาวะขาดน้ำ โดยให้จิบบ่อยๆ เพื่อไม่ให้อาเจียนออกมา เลือกทานเฉพาะอาหารอ่อนย่อยง่าย รสจืด ทานเฉพาะอาหารทีปรุงสุกใหม่ สะอาด หลีกเลี่ยงอาหารที่มีความเป็นกรด เช่น น้ำส้ม น้ำมะนาว เป็นต้น รวมถึงงดเครื่องดื่มที่มีแอลกอฮอล์ ชา กาแฟ และอาจทานยาแก้อาเจียน เช่น metoclopramide (เมโทโคลพราไมด์) หรือยาแก้เวียนหัว เช่น dimenhydrinate เป็นต้นแจ่หากอาการอาเจียนเป็นมาก จนเกิดภาวะขาดน้ำ เช่น มีปากแห้ง ผิวแห้ง ดวงตาลึกโบ๋ หัวใจเต้นเร็ว หน้ามืด เป็นต้น ก็ควรรีบไปพบแพทย์เพื่อรักษาโดยเร็วค่ะ